open-index/open-wikipedia-markdown huggingface dataset:
Walter Stewart, 6. High Steward av Skottland

**Walter Stewart** eller Steward (født 1293, død 1327) var den sjette High Steward of Scotland. 

Walter Stewart ble gift med Marjorie Bruce, det eneste barn til ektepartet Isabella av Mar og Robert Bruce. Isabella døde kort tid etter Marjorie ble født i 1296. 

Walter Stewart kommanderte en av schiltronene under slaget ved Bannockburn (23. juni-24. juni 1314), men på grunn av sin ungdom og mangel på erfaring var den effektive leder Robert Bruces løytnant «Good Sir James» Douglas. Man mente at uansett at Walter Stewart hadde utmerket seg, og ble belønnet med hånden til den halvvoksne prinsessen av Skottland, som hadde sittet halve livet i engelsk fangenskap. Hennes medgift inkluderte baroniet i Bathgate i West Lothian, Skottland.

To år senere ble Marjorie kastet av en hest, gikk inn i en for tidlig fødsel og født sin første og eneste sønn Robert som forløst med keisersnitt. Hun overlevde fødselen med noen få timer. Hennes sønn skulle komme til å etterfølge sin barnløse onkel David II av Skottland i 1371. Robert ble den senere kong Robert II av Skottland.

Walter Stewarts etterkommere inkluderer Huset Stuart og deres etterkommere som ble monarker av Det forente kongerike Storbritannia, dvs. Skottland og England.

Merk at i Skottland ble den arvelige posisjonen «High Steward» til på 1100-tallet og første gang gitt til normanneren Walter Fitzalan. Hans etterkommere ble Huset Stewart, senere med fransk skrivemåte til Huset Stuart. Merk forskjellen på **t** og **d** ‘stewar**t**’ og ‘stewar**d**’. «High Steward» må ikke forveksles med «Lord Steward», som er en funksjon i rettssal.

## Referanser
Adam Clayton

**Adam Charles Clayton** (født 13. mars 1960 i Chinnor i Oxfordshire i England) er en irsk musiker. Han er bassisten i det irske rockebandet U2.

## Liv og virke
### Bakgrunn
Clayton ble født i England som den eldste sønn til Brian og Jo Clayton. Da Adam var fem år flyttet familien til Malahide nær Dublin, der hans søster Sarah Jane (Sindy) og broren Sebastian ble født. Han var veldig opprørsk som ung og byttet skoler flere ganger før han endte på Mount Temple High School, Irlands første friskole. Det var der han så lappen Larry Mullen jr. hadde hengt opp der han søkte etter medlemmer til et nytt band. Clayton trodde først det var i skolens regi og overså det, men møtte opp da han forsto den virkelige sammenhengen. Han kunne ikke spille på sin nyervervede bass, men de andre i bandet ble så imponert over hvor kul han virket og lot ham bli. I bandets spede begynnelse fungerte også Clayton som deres manager. Dette hadde han tid til etter at han også var blitt sparket ut av Mount Temple.

### U2
I begynnelsen av U2s karriere ble Clayton regnet av utenforstående som bandets outsider, særlig siden han ikke delte sine bandmedlemmers religiøse tro og ikke hadde den samme krisen som de andre etter andrealbumet October. Men gruppens dynamikk kunne ikke fungert uten Claytons radar for hva som var hipt eller ikke. Clayton var forlover da Bono giftet seg.

I 1989 ble Clayton tatt av politiet med en liten mengde cannabis på seg. Han slapp unna straff ved å donere en stor pengesum til veldedighet. Men i 1993 skjedde det utenkelige, Clayton, som levde og åndet for rollen som bassist i et rockeband, uteble fra en konsert. Etter bruddet med supermodellen Naomi Campbell, eksploderte alkoholforbruket hans, og mens resten av bandet holdt konsert i Sydney med en roadie på bass, satt Clayton på en strand kun med selskap av en alt for stor promille. Etter dette ble Clayton avholdsmann, flyttet til New York og tok musikkundervisning for første gang. Hvor mye basspillingen hans utviklet seg, er lett å høre på 1997s Pop.

Clayton er fortsatt ugift, men har oppfylt sitt ungdomsmål; å spille bass i et rockeband. Bill Flanagan beskrev det best i sin bok om bandet *Until The End Of The World*: «Bono sier at Larry egentlig ønsker å være vokalisten, Bono ønsker å være gitarist, og Edge er egentlig en frustrert trommeslager. Adam derimot, vil bare spille bass.»

## Referanser


## Eksterne lenker
* 
* 
*
Magdalene College

**Magdalene College** (uttales []) er et kollegium under University of Cambridge. Det ble grunnlagt i 1428 av benediktinerordenen, og gjenopprettet etter reformasjonen i 1542 som *College of St Mary Magdalene*. Det var særlig Thomas Audley, rikskansler under Henrik VIII, som sto bak gjenopprettelsen. Han gav kollegiet dets motto, *garde ta foy* («vokt din tro»). De tidligste lederne for kollegiet var fremstående embetsmenn, og som det ofte gikk i datidens politiske klima ble flere av den dømt for høyforræderi og henrettet. 

Den mest berømte studenten fra Magdalene er Samuel Pepys, hvis boksamling og personlige dokumenter ble testamentert til kollegiet. Pepys Library regnes som institusjonens vakreste bygning. Kollegiet er kjent for sin tradisjonelle stil, med en flott formell hall. Det var det siste Oxbridge-kollegiet som kun var åpent for menn; den første kvinnelige studenten kom inn i 1988. Det nest siste var Oriel College ved Oxford som åpnet for kvinner i 1985. 

De gamle bygningene er vakre og velholdte, men gir samtidig et godt bilde på hvordan kollegiet har vokst frem over tid rundt munkenes gamle grunnleggelse i midten. Det skiller seg fra mange andre kollegier i Cambridge ved at de fleste av de gamle bygningene er i tegl, mens det ellers stort sett er brukt stein. 

Til tross for utvidelser i nyere tid er Magdalene en av de minste institusjonene i Cambridge, med litt over 500 studenter. Antallet øker stadig, spesielt for studenter på lavere nivå.

## Eksterne lenker
*
Alexander Stewart, 4. High Steward av Skottland

**Alexander Stewart** (født ca. 1214, død ca. 1283) hadde den arvelige posisjonen High Steward of Scotland fra ca. 1241 og til han døde. Han var et medlem av Huset Stewart, senere kjent som Huset Stuart.

Alexander ble oldefar til kong Robert II av Skottland, det første Stewart til å bli skottenes konge, og dermed stamfar til de påfølgende skotske monarker og dermed også den nåværende britiske kongelige familie.

Alexander var også den direkte mannlig forbindelsen, via sin andre sønn, og senere til Henry Stuart, lord Darnley som ble gift med Maria Stuart, skottenes dronning.

Hans etterfølger til tittelen ‘High Stewart’ var James Stewart, 5. High Stewart av Skottland.

## Referanser


## Eksterne lenker
* «Alexander Stewart, 4th High Steward of Scotland»
Ylja kraftverk

**Ylja kraftverk** ligger i Vang kommune i Innlandet fylke.  Kraftverket ble satt i drift i 1973, og utnytter fallet på 693 m fra Steinbusjøen til Strondafjorden.

Det er installert et aggregat med peltonturbin på 64,7 MW.  Normal årsproduksjon er på ca. 140 GWh.

Steinbusjøen er regulert mellom 1211 og 1180 moh og ved høy vannstand er den og Øyangen et felles magasin.

Fra Øyangen føres vannet gjennom en ca. 5&nbsp;km lang tilløpstunnel, en 220 m lang sjakt, og en rørgate på ca. 1&nbsp;km  til kraftstasjonen som ligger  100 m inne i fjellet.

Tilhørende kraftverket er Bøaåni Pumpestasjon som pumper vann opp til driftstunnelen. Stasjonen har en fyllingsdam på 80 m lengde og høyde 5,2 m. Det er 3 pumper i stasjonen, 2 med ytelse 552&nbsp;kW og en med ytelse 74&nbsp;kW.

Kraftverket eies av Oppland Energi AS og driftes av Hafslund Eco Vannkraft

Det første kraftverket i Ylja var Gamle Ylja kraftverk i 1941.

## Referanser


## Kilder
* 
* NVE vannkraftdatabase
* Hafslund E-CO
James Stewart, 5. High Steward av Skottland

**James Stewart** (død 16. juli 1309) var den 5. High Steward av Skottland.

I 1286 var James Stewart med-regent av Skottland som en av seks Voktere av kongeriket Skottland og han støttet kravet til Robert Bruce den eldre til den skotske tronen. Han var motstander til kong Edvard I av Englands forsøk på å dominere Skottland, ratifisert i 1295 avtalen med Frankrike, men i 1297 ble han tvunget til å underkaste seg den engelske kongen.

Engelskmennene brukte James Stewart som sendebud for å forhandle med William Wallace, leder for det skotske opprøret, men James Stewart sluttet seg i stedet selv til Wallace. James Stewart kjempet sammen med Wallace mot engelskmennene i slaget ved Stirling Bridge, som endte med overveldende skotsk seier.

James Stewart støttet Robert Bruce, den senere kong Robert I av Skottland, og ble medlem av det skotske parlamentet i St. Andrews.

Han døde den 16. juli 1309. Han var gift med Gille eller Jill de Burgh av Ulster, datter av Walter de Burgh, lord av Connaught, 1. jarl av Ulster og Aveline FitzJohn av Shere.

James ble etterfulgt av Walter Stewart, 6. High Steward av Skottland.

## Referanser
Johan Holst

**Johan Martin Holst** (1892&ndash;1953) var en norsk lege. Han er kjent både for arbeidet under andre verdenskrig og for sitt sivile virke som professor og overlege.

Holst ble student i 1916, cand.med. i 1910 og dr.med. i 1924. Fra 1930 var han professor ved Universitetet i Oslo og overlege i kirurgi ved Rikshospitalet. Holst var spesialist i lungekirurgi og foregangsmann i behandlingen av tuberkulose.

Vinteren 1939–40 deltok han i den finske vinterkrigen, og etter det tyske angrepet mot Norge i 1940 ble han sanitetssjef for de norske styrkene. Etter kapitulasjonen ble han leder i Nasjonalhjelpen, og med i en gruppe ledet av major Olaf Helset som samlet de forskjellige motstandsgruppene under en felles ledelse i det som skulle bli Milorg. Han ble med i Milorgs ledelse &ndash; «Rådet» &ndash; i juni 1941 og flyktet i oktober sammen med Jakob Schive over til Storbritannia. Her fikk de i oppgave å forbedre forholdet mellom Milorg og London-regjeringen og SOE. Holst bidrog med å avklare misforståelser mellom regjeringen og «Rådet» slik at Milorg ble godkjent av regjeringen 20. november 1941. Fra november 1941 var han sjef for Forsvarets sanitet i Storbritannia.

Johan Holst var kommandør av St. Olavs Orden.

## Familie
Han var sønn av Peter Fredrik Holst (1861–1935), også professor i medisin. Johan Martin Holsts ene søster, Karin Holst Hemsen, var under andre verdenskrig aktiv i motstandsbevegelsen i Oslo-området, og var blant annet  redaktør for den illegale avisen *Innspurten* fra sommeren 1944 frem til frigjøringen våren 1945. Hans andre søster, Anna Cathrine Holst, var gift med Johan Bernhard Hjort d.e.

## Referanser
Lars-Kristian Eriksen

**Lars-Kristian Eriksen** (født 1983) er en norsk fotballspiller. Han spilte for klubbene Aalesund, Lyn, Lillestrøm, Odd., Tune IL (Nåværende klubb)

Frem til desember 2008 spilte han for Lyn, en klubb han kom til gjennom Lyns samarbeid med NTG. 

Eriksen håndterer begge backrollene, og beskrives som en spiller med stor løpskapasitet, og tidlig i karrieren ble han spådd en framtid på landslaget. Senere skulle flere skader og en ikke like bratt utviklingskurve sette denne spådommen på vent. I november 2006 begynte spekulasjoner om en mulig overgang til Aalesunds FK for Eriksen, men klubben gjorde ingen tilnærmelser, og det ble med løse rykter fra flere hold.

Den 4. september 2008 ble det kjent at han hadde signert en kontrakt med Lillestrøm Sportsklubb gjeldende fra og med endt sesong 2008. Flere tidligere Lyn-spillere forsvant fra klubben i denne perioden, grunnet klubbens økonomiske vanskeligheter. Den 6. september 2011 offentliggjorde Odd Grenland på sin hjemmeside at de hadde signert Lars-Kristian Eriksen på en bosmannovergang. Eriksen aksepterte tilbudet over Lillestrøm sitt, og begrunnet sin overgang med at han i Odd får bekle sin foretrukne posisjon. Eriksen har 19 landskamper og 2 mål for Norges U21 landslag. Han har også 3 landskamper for U19 landslaget.

23. november 2017 signerte han en kontrakt med Tune IL Fotball som spillende hovedtrener. Dette er starten på hans karriere som trener. Ambisjonen for 2018 er å rykke opp til 5.divisjon med Tune. 

Eriksen er gift med blogger Caroline Berg Eriksen, som står bak bloggen «Fotballfrue».

## Referanser


## Eksterne lenker
* 
*
Kalvedalen kraftverk

**Kalvedalen kraftverk** ligger i Vang kommune i Innlandet fylke. Det er bygget i fjell.

Kraftverket ble satt i drift i 1967, og utnytter fallet på 240 m fra Fleinsendin til Øyangen.

Det er installert en francisturbin på 18 MW.  Normal årsproduksjon er på 109 GWh.

## Referanser


## Kilder
* 
* NVE vannkraftdatabase
* Hafslund E-CO
Paul McGuinness

**Paul McGuinness** (født 17. juni 1951 i Rinteln ved Hannover) er hovedeier og grunnlegger av Principle Management Limited, et av verdens største artistformidlingsselskaper. Han har vært manageren til U2 siden de slo igjennom.

Han har jobbet i underholdningsbransjen hele sitt voksne liv og er et kjent navn både når det gjelder film og musikk.

Han er medlem av The Content Advisory Group i The Information Society Commission i Irland, samt styremedlem i Digital Media Development Ltd og The School of Film and Drama på University College Dublin.

## Eksterne lenker
* 
* 
*
Bagn kraftverk

**Bagn kraftverk** ligger i Sør-Aurdal kommune i Innlandet fylke. Den ligger lett synlig rett ved E16 øst for Bagn sentrum.

Kraftverket ble satt i drift i 1963, og utnytter et fall på 89 m i Begna hvorav 33 meter utgjøres av en betongdemning, *Bagndammen*.

I 2014 var det en stor oppgradering av turbiner og generatorer. Effekten økte fra 66 til 72 MW.

Det er installert to francisturbiner på tilsammen 72 MW.  Normal årsproduksjon er på rundt 350 GWh.

Kraftverket eies med 80% av Skagerak Kraft og 20% av Storbrofoss Kraftanlegg DA. Statkraft er største eier i Skagerak Energi.

## Referanser


## Kilder
* 
* NVE vannkraftdatabase
* Skagerak Kraft
* Hafslund E-CO
Eid kraftverk

**Eid kraftverk** ligger i Sør-Aurdal kommune i Innlandet fylke.  Kraftverket ble satt i drift i 2000, og er et typisk elvekraftverk.

Det er bygget en dam i Begna som hever elva med 10 m, samtidig som elva er senket med 2,5 m nedenfor dammen.

Det er installert to kaplanturbiner med total effekt på 9,6 MW.  Normal årsproduksjon er på rundt 57 GWh.

## Referanser


## Kilder
* 
* NVE vannkraftdatabase
* Hafslund E-CO
Michael Douglas

**Michael Kirk Douglas** (født 1944) er en amerikansk skuespiller og filmprodusent. Han har vunnet tre Golden Globe-priser, inkludert en Cecil B. DeMille Award, to Oscar-priser, først for beste film som produsent for *[[Gjøkeredet (film)|Gjøkeredet]]* (1975) og deretter for beste mannlige hovedrolle for rollen som Gordon Gekko i *[[Wall Street (film)|Wall Street]]* (1987), og en Emmy-pris for rollen som Liberace i HBO-filmen *[[Mitt liv med Liberace]]* (2013).

Douglas har spilt i filmer som *[[Kinasyndromet]]* (1979), *[[Kampen om den grønne diamant]]* (1984), *[[Farlig begjær]]* (1987), *[[Basic Instinct]]* (1992), *[[Falling Down]]* (1993), *[[Spillet (film fra 1997)|Spillet]]* (1997), *[[Wonder Boys]]* (2000) og *[[Traffic]]* (2000). Han ble belønnet med en Life Achievement Award av Det amerikanske filminstituttet i 2009.

Douglas var regiassistent da *[[Helter i Telemark]]* (1965) ble innspilt på Rjukan med faren Kirk Douglas i hovedrollen.

I filmen *«[[It runs in the family]]»* (2003) medvirket Michael Douglas sammen med faren Kirk Douglas, sønnen Cameron Douglas, og moren Diana Douglas. Faren Kirk Douglas var på denne tiden hemmet etter et hjerneslag noen år tidligere.

## Bakgrunn og familie

Douglas er sønn av skuespilleren Kirk Douglas og gift med skuespillerinnen Catherine Zeta-Jones. Kirk Douglas' foreldre var jøder og innvandret fra den belarusiske (hviterussiske) delen av Det russiske imperiet..

Foreldrene endret etternavn til Demsky på grunn av antisemittisme i nabolaget. Kirks venn Karl Malden foreslo at han skulle bytte navn fra Issur («Izzy») Demsky til Kirk Dougles; Malden hadde selv byttet fra det serbiske Mladen George Sekulovich til et engelskklingende navn.

I filmen *Til døden skiller oss ad* (2003) medvirket Kirk Douglas sammen med sønnen Michael, barnebarnet Cameron og Kirks tidligere kone Diana Douglas. Kirk Douglas var på denne tiden hemmet etter et hjerneslag noen år tidligere.

## Filmografi

## Referanser


## Eksterne lenker
* 
*
Georg Sabinus

**Georg Sabinus**, egentlig *Georg Schüler* (født 23. april 1508 i Brandenburg an der Havel, død 2. desember 1560 i Frankfurt an der Oder) var professor i poesi og første rektor ved Albertina-universitetet i Königsberg. Han var også en anerkjent dikter og diplomat.

## Liv og virke
Sabinus var sønn av borgermesteren i *Altstadt Brandenburg* Balthasar Schüler. Han studerte litteratur og jurisprudens i Wittenberg fra 1523/24 til 1533. I denne tiden tok han sitt dikternavn, «Sabinus». I Wittenberg holdt blant annet Martin Luthers allierte Philipp Melanchthon forelesninger, og Sabinus ble tatt imot i hans hus. På en studiereise 1533/34 til Italia gjorde han en rekke viktige bekjentskaper, som han kunne takke for sin utnevnelse til romersk (pavelig) pfalzgreve. Etter hjemkomsten forlovet han seg med Melanchtons datter Anna (1520–1547), som han ble gift med i 1536. Ekteskapet var på grunn av Sabinus' oppfarende natur og Annas bortskjemte barndom ikke lykkelig.

Etter et lengre opphold hos Mainz-erkebiskopen Albrecht av Brandenburg ble han i 1538 professor i poesi ved Viadrina-universitetet i Frankfurt an der Oder. Den 17. august 1544 kunne hertug Albrecht av Brandenburg-Preussen innvie sitt universitet i Königsberg, og utnevnte Sabinus til første rektor.

Albertina nøt allerede fra begynnelsen en lovfestet frihet. Universitetet ble tilfluktssted for undertrykte troende fra både tyske og øvrige europeiske land. De første årtiene etter grunnleggelsen forløp stormfullt. Det kom til blant annet den evangeliske dogmestrid. Hertugen hadde mot fakultetets vilje tvunget gjennom ansettelsen av Andreas Osiander på en teologisk lærestol.

Etter uenighet med professoren og hertugen reiste Sabinus i 1555 tilbake til Frankfurt/Oder, og ble her *kurfyrstelig råd og gesandt*. Den brandenburgiske kurfyrste Joachim II sendte ham på en rekke diplomatiske oppdrag i utlandet. I Året 1560 ble han syk under en reise for kurfyrsten til Italia, reiste vinteren tilbake til Frankfurt/Oder og døde kort etter.

Han var i sin tid en kjent og etterspurt forfatter av hyldningsdikt og lærestykker, dessuten skrev han fortolkninger og historiske arbeider. I Ovids ånd forfattet han elegier og valgte sitt navn etter den romerske dikter Sabinus.

## Verker

* *Poemata*. 1544 og 1558
* *Sabini carmina*. Leipzig 1563

## Referanser


## Litteratur

* P. Albinus: *Vita Sabinus*. Welack, 1588 (utvidet utgave ved Crusius, Liegnitz 1724)
* Töppen: *Die Gründung der Universität zu Königsberg und das Leben ihres ersten Rectors Georg Sabinus*. Königsberg 1844
* Heffter: *Erinnerungen an Georg Sabinus*. Leipzig 1844
* Walther Hubatsch unter Mitarbeit von Iselin Gundermann: *Die Albertus-Universität zu Königsberg/Preußen in Bildern*. Würzburg 1966; 2. Aufl. - Nachdruck der Ausgabe Duderstadt: Mecke 1993 (ISBN 3-923453-53-1).
Carl Gustav Jacob Jacobi

**Carl Gustav Jacob Jacobi** (født 10. desember 1804 i Potsdam, død 18. februar 1851 i Berlin) var en tysk matematiker.
## Liv og virke
### Bakgrunn
Carl Gustav Jacob Jacobis begavelse for matematikk, men også for språk, viste seg tidlig. Han løste femtegradsligninger allerede mens han gikk på folkeskolen. Broren Moritz Hermann von Jacobi var også en begavet fysiker og oppfinner. Mellom 1816 og 1821 gikk han på Victoria-Gymnasium i Potsdam og studerte deretter ved Humboldt-universitetet i Berlin. 
### Karriere
I 1825 og 1826 fulgte hans promosjon (til doktorgrad) og habilisasjon samt hans første forelesninger i Berlin. I 1827 ble han ekstraordinær professor og i 1829 ordinær professor i Königsberg. Fra 1826 til 1843 virket han ved Albertina-universitetet i Königsberg og reformerte der universitetsundervisningen med grunnleggelsen av et matematisk-fysisk seminarium. 

I 1843 tok han fri fra universitetet på grunn av overanstrengelse og oppholdt seg en tid i Italia. 

Fra 1844 var Jacobi medlem av Det prøyssiske vitenskapsakademiet i Berlin, med rett til å holde forelesninger ved byens universitet. Han falt i unåde hos myndighetene etter å ha deltatt i opptøyene i 1848, og ble gjeninnsatt i stillingen etter å ha blitt kallet til Wien.
### Produktive utviklinger
Jacobi regnes som en av de mest produktive og allsidige matematikere i matematikkens historie. Den mest originale av hans arbeider er trolig hans teorien om elliptiske funksjoner. Utviklingen av dette feltet skal ha skjedd i konkurranse med Nils Henrik Abel. Av andre berømte arbeider kan nevnes teorien om den firedelte periodiske funksjon, hans undersøkelser om kretsdeling og deres anvendelse på tallteorien som utgjorde grunnlaget for en videreutvikling av dette fagområdet. 

Med arbeidene om differensialgeometri, partielle differentialligninger og variasjonsregning gjelder Jacobi som en pionér innen matematisk fysikk.

Også som lærer var Jacobi en fremragende personlighet, av sine elever ble han betegnet som «det 19. århundres Euler».  

### Ung død
Carl Gustav Jacob Jacobi døde i 1851 i en alder av 46 år i Berlin som følge av en kopperinfeksjon, ikke lenge etter at han hadde kommet seg fra en lungbetennelse.

Han er gravlagt i Berlin på gravlundene ved Halleporten.

## Referanser
Virgin Prunes

**Virgin Prunes** er et irsk eksperimentelt rockeband bestående av Gavin Friday på vokal (1977–1986), Guggi på vokal (1977–1984), Dik på gitar (1977–1984), Haa-Lacka Binttii  på keyboard og perkusjon (1981), Mary D’Nellon på perkusjon (1981–1984) og gitar (1984–1986), Strongman (1977–1986) på bass, Dave-id Busaras Scott på vokal (1977–1986) og Pod på trommer (1977–1980, 1984–1986).

## Biografi
Bandet ble dannet i midten av 1977 i Dublin, Irland. Bandet bygde seg snart opp et rykte og en tilhengerskare for sine utagerende sceneshow. Bandet havnet også ofte i bråk med mer tradisjonelle rockere som ikke satt pris på den graden av annerledeshet de førte med seg. Bandet holdt konserter i og rundt Dublin, frem til de platedebuterte i 1982 med LP-en *...if I die, I die*. Denne platen blir regnet som en av deres mest tilgjengelige. Albumet kom etter at de hadde gitt ut syv singler og et bokssett med to singler og fem hefter.

Bandet fikk problemer med å spille inn sitt andrealbum, *Sons Find Devils*, takket være et hard turneprogram og utskiftninger av bandmedlemmer. Tittelen ble imidlertid brukt på en video som kom i 1985, med gammelt materiale og live-opptak. Samme år slapp de og et album med gamle rariteter.

Det nye albumet kom først i 1986, da med tittelen *The Moon Looked Down and Laughed*. Samme år besluttet Gavin Friday, bandets kreative kraft, å slutte. Gruppen ble oppløst året etter med en liten notis på deres livealbum *The Hidden Lie*.

## Diskografi
Dette er albumene bandet ga ut mens de fortsatt var aktive. I tillegg har albumene og alle singlene blitt relansert i en mengde former og formater.

### Studialbum
**…If I die, I die* (1982)
**The Moon Looked Down and Laughed* (1986)

### Samlealbum
**Over the Rainbow* (1985)

### Livealbum
**The Hidden Lie* (1987)

## Eksterne lenker
* 
*
Slaget ved Edgecote Moor

**Slaget ved Edgecote Moor** ble utkjempet i Northamptonshire, England den 26. juli 1469, under rosekrigene. Slagstedet heter nå Danes Moor og ligger ved et krysningssted over en bielv til Cherwell. 

## Bakgrunn

Richard Neville, 16. jarl av Warwick hadde tidligere under rosekrigene vært en av yorkistenes mest fremtredende kommandanter. Men han ble svært bitter da dronning Elizabeh Woodvilles slektninger fortrengte ham fra kongens råd, og fordi kongen nektet å la sin bror George, hertug av Clarence gifte seg med datteren Anne Neville. Han allierte seg med Margaret av Anjou for å sette Henrik VI tilbake på tronen, og giftet bort Anne med Henriks arving Edward av Westminster. 

På grunn av mindre opprør i nord marsjerte kongen sakte, men sikkert nordover. Warwicks agenter begynte, så snart kongen var ute av hovedstaden, å spre rykter om at han var født utenfor ekteskap og at Clarence var Yorks sanne arving. 

I nord startet en av Warwicks menn, William Conyers, et opprør under dekknavnet Robing av Redesdale. Edvard mente at det ville være lett å slå det ned, og kalte bare inn en liten styrke. Han forsto raskt at opprørerne var tallmessig overlegne, og han begynte å trekke seg tilbake mot Nottingham for å samle en større styrke. Men kongen manglet den popularitet han tidligere hadde hatt, og slet med å rekruttere soldater. Edvard bestemte seg for å vente i Nottingham til jarlene Pembroke og Devon kom med forsterkninger. 

12. juli erklærte Warwick og Clarence åpent at de støttet opprørerne. Den 18. juli marsjerte Warwick fra London med en stor styrke for å forsterke dem. Opprørerne gikk raskt sørover for å møte ham. De omgikk kongens styrke, men gikk nesten rett inn i Pembrokes og Devons styrker ved Edgecote Moor. De to hærene ble klar over hverandre den 25. juli.

## Slaget

Slaget begynte tidlig på morgenen den 26. juli. Først var det en nokså ensidig affære, ettersom Devons walisiske bueskyttere var flere kilometer unna. Opprørerne angrep over elven og tvang Pembroke til å trekke seg tilbake. Han ble angrepet også i den nye posisjonen, men forsvarte seg godt mens han ventet på Devons styrke. Omkring kl. 13 fikk Pembroke vite at Devon var i rask anmarsj, men samtidig ankom Warwicks fortropper, og opprørernes moral fikk et kraftig løft. Da Pembrokes menn så Warwicks merke på slagmarken antok de at hele hans veltrente styrke hadde ankommet, og den kongelige hæren brøt sammen og flyktet fra slagmarken før Devons forsterkninger nådde frem.
Steve Averill

**Steve Averill** (født 1950) er en grafisk artist som sammen med firmaet sitt, Four5One Creative, har designet alle omslagene til det irske bandet U2.

Steve Averill hadde en kort karriere som punksangeren Steve Rapid i bandet The Radiators from Space. Men han innså begrensningene i sin egen stemme, og følte han fikk uttrykke seg friere gjennom design og kunst. Derfor gikk han tilbake til sin jobb som reklamedesigner i Arrow Publishing. Det var for øvrig Averill som foreslo U2 som navn på den irske gruppen da Adam Clayton ville bytte ut det daværende «The Hype».

Averill startet snart sitt eget firma, Four5One Creative, og en av de første jobbene var omslagdesignet til U2s debutalbum Boy. Siden har firmaet stått bak det aller meste av U2s visuelle uttrykk. Boken *Stealing Hearts At A Traveling Show* tar for seg designet fra 1980 og frem til i dag.

## Eksterne lenker
* 
*
Three

***Three*** er en EP av den irske rockegruppen U2, utgitt i 1979.

Dette var gruppens første EP, som de fikk spille inn etter at de vant en talentkonkurranse. Førstepremien var £500 og studiotid. Gruppen hadde foreløpig ingen album å promotere med denne utgivelsen. EP-en kom inn på de irske singellistene, men lagde lite oppstuss utenfor Irland. Førsteopplaget av EP-en var begrenset, men etter som U2 økte i popularitet fikk den en rekke nyopptrykk. 

## Sporliste
#«Out of Control»
#«Stories for Boys»
#«Boy/Girl»

Både «Out of Control» og «Stories for Boys» var med på gruppens debutalbum *[[Boy (album)|Boy]]*, men i andre versjoner.
## Eksterne lenker
* 
*
Karl I av Burgund

**Karl I den djerve** (også oversatt som «den dristige; fransk: *Charles le Téméraire*; nederlandsk: *Karel de Stoute*; født 10. november 1433, død 5. januar 1477), døpt Charles Martin, var hertug av Burgund fra 1467 til 1477. Han var den siste hertug av Burgund fra huset Valois. Han var sønn av Filip III av Burgund og Isabella av Portugal. Han ble etterfulgt av sin eneste datter, Maria av Burgund.

Hans tidlig død i slaget ved Nancy ved sveitsiske leiesoldater som kjempet for René II, hertug av Lorraine, fikk store konsekvenser for europeisk historie. Burgunds besittelser, lenge kilt inn mellom de framvoksende stormaktene Frankrike og Habsburgimperiet, ble delt, men den nøyaktige fordelingen av det store og uensartete territoriale besittelsene som var involvert var lenge et stridsemne blant de europeiske maktene.

## Tilnavn
Kronikører i Burgund beskrev hertugens personlighet som alvorlig, streng og rettskaffen, men uten medlidenhet, fromhet og kysk, og med en forbitret følelse a ære. Hans samtidige kalt ham for *le Hardi* eller *der Kühne*, «den dristige eller modige», eller *le Guerrier*, «krigeren», eller *le Terrible*, «den forferdelige», blant andre. 

Det epitet som ble hans tilnavn i historien, *le Téméraire*, «den djerve» eller til og med «den dumdristig», er funnet allerede hos Thomas Basin, historiker og biskop av Lisieux, som skrev en gang rundt 1484. Imidlertid ble disse tilnavnene benyttet på 1400-tallet som kvalifikasjoner for hans karakter, men ikke på noe systematisk vis; hertugen var kjent som og ble omtalt som *Charles de Bourgogne*, det vil si Karl av Burgund. Prosessen med epitetet *le Téméraire* var gradvis. På 1600-tallet omtalte *Grand Dictionnaire Historique* til Louis Moreri ham som «Charles de Bourgogne, surnommé le Guerrier, le Hardi ou le Téméraire». På 1700-tallet omtalte Dom Plancher ham fortsatt som *Charles le Hardi*. På 1800-tallet ble tilnavnet *le Téméraire* standard i franske og belgiske skrifter.

## Referanser


## Eksterne lenker
*
Drammens Sportsfiskere

**Drammens Sportsfiskere** (DS) er en ren sportsfiskerforening i Drammen som ble stiftet i 1935. Foreningen er tilsluttet Norges Jeger- og Fiskerforbund.

Medlemmene driver med alle former for sportsfiske og har egen fluegruppe, havfiskegruppe, isfiskegruppe og dessuten en castinggruppe for de med interesse for bruk av fiskestengene som konkurranseredskap. Medlemmene er også aktive sjøfiskere og det avvikles årlig sjøfiskekonkurranser bl.a. fra Tjøme. Foreningen driver også med fiske i vinterhalvåret og har isfiskekonkurranser både på sjø- og ferskvann. 

Fiskestell- og vannmiljøgruppa i DS legger årlig ned over 2000 timeverk i kultivering av vann i Finnemarka og Drammensmarka. 

Drammen har en god beliggenhet med den fiskerike Drammenselva i sentrum og bare få minutter til Drammensfjorden, Svelvikstrømmen, Sandebukta og Holmestrandsfjorden.

Finnemarka, området mellom Drammenselva, Tyrifjorden og Lierdalen, disponeres for en vesentlig del av Drammen og Omlands Fiskeadministrasjon (DOFA) som selger fiskekort. Med sine mer enn 200 fiskevann&nbsp;&ndash; fra små putter med bitevillig småabbor til det store Glitre med ørret på opptil flere kilo&nbsp;&ndash; gir Finnemarka gode og varierte sportsfiskemuligheter for alle. Her inne i dette vakre skogområdet møter en både villmark og kulturskog. Landfalltjern på nordsiden og Blektjern på sydsiden ligger bare få minutter fra byen. Her kombineres bading og fisking på en ypperlig måte.

## Eksterne lenker
* Norges Jeger- og Fiskerforbund (NJFF)
* Finnemarka
* Drammens Sportsfiskeres hjemmeside
Gotisk

**Gotisk** kan på norsk blant annet vise til:

*Det som har med folkeslaget gotere å gjøre
*Gotisk (språk)
*Gotisk skrift
*Det gotiske alfabetet
*Gotisk arkitektur
*Gotisk kunst
*Det som kjennetegner den litterære stilen i blant annet gotisk roman
*Det som særpreger klesmoten og musikkstilen goth
Oslo Byforum

**Oslo Byforum** er et tverrpolitisk nettverk med Oslo som base og fokus. Miljøet samles rundt en mailingliste med nærmere 300 deltakere. Disse deltar i ulik grad i forumets 20 ulike grupper og aksjoner. Aktiviteten spenner fra politiske bardebatter ved konseptet «InterCity Politisk Bar» til Metateateret, en teatergruppe for og med rehabiliterende rusmiddelavhengige. Forumet er også arnested for Oslo Byaksjon, som stilte liste i kommunevalget i Oslo i 2003.

Oslo Byforum startet i 2001 med Erling Fossen som initiativtaker. Han er i dag styreleder.

## Eksterne lenker
*  Oslo Byforums hjemmeside
*  Oslo Byaksjon
Island Records

**Island Records** er et plateselskap som ble grunnlagt på Jamaica i 1959 av Chris Blackwell.

Den første suksessen selskapet hadde var med singelen «Boogie In My Bones» med Laurel Aitken. Den lå elleve uker på førsteplass i Jamaica. Selskapet flyttet til London i Storbritannia i 1962. Det levde på denne tiden en stor mengde jamaikanske innvandrere i Storbritannia. Kjente artister fra denne tiden er Jimmy Cliff og Millie Small, som hadde en stor hit med «My Boy Lollipop».

Blackwell besluttet i 1967 å utvide den musikalske paletten med britisk rock. Opprinnelig skulle selskapet fokusere på reggae, men artiststallen ble nå utvidet og ble et av 1970- og 1980-årenes viktigste selskaper som kunne sette sin logo på album fra Bob Marley til U2. De første som ble tatt under kontrakt var Spooky Tooth og Steve Winwoods Traffic, senere også King Crimson, Jethro Tull, Emerson, Lake and Palmer, Free og Justin Bieber.

Selskapet ble i 1989 kjøpt opp av PolyGram.

## Eksterne lenker
*
Ane Stangeland Horpestad

**Ane Stangeland Horpestad** (født 2. juni 1980 i Stavanger, som *Ane Stangeland*) er en norsk tidligere fotballspiller fra Orre i Klepp kommune.  

Hun var kaptein på det norske A-landslaget mellom 2005 og 2007, og spilte for klubblagene Klepp IL og Kolbotn IL i Toppserien. Hun spilte 107 landskamper og scoret fem landslagsmål. 

I tillegg til A-landslaget har hun spilt på U16, U18 og U21-landslaget.

Hun spilte alle kampene for Norge i EM i fotball for kvinner 2005 da Norge tapte 3-1 mot Tyskland i finalen, og er norsk landslagskaptein. 

Stangeland har spilt for Klepp siden 1997, og spilte cupfinale mot Trondheims-Ørn på Ullevaal Stadion det samme året. Hun spilte 284 offisielle kamper for Klepp mellom 1997 og 2008.

En kort periode i 2006 spilte hun for Kolbotn da klubben gikk til semifinalen i Europacupen for kvinner.  Hun giftet seg med Steffen Horpestad juni 2006.

Stangeland Horpestad spilte alle kampene for Norges landslag i VM 2007 i Kina som kaptein og midtstopper, og scoret to mål. Hun var med å ta Norge til 4.-plass i VM.

## Referanser


## Eksterne lenker
*
Operasjon Paperclip

**Operasjon Paperclip** (fra engelsk *Operation Paperclip*, egentlig «operasjon binders») er en av flere operasjoner der USAs militære og etterretningstjenester i sluttfasen av og etter andre verdenskrig samlet inn forskere og andre fra det nasjonalsosialistiske Tyskland som amerikanske myndigheter kunne bruke i kampen mot Sovjetunionen under den kalde krigen. Operasjonen ble opprinnelig kalt *Operasjon Overcast*. En tilsvarende operasjon kalt *Operasjon  Alsos* hadde som mål å sikre seg  mest mulig fra det tyske atomvåpenprogrammet, og *Operasjon TICOM* samlet inn tyske kryptografieksperter.  Mye informasjon om disse operasjonene er fortsatt holdt hemmelig.

Av særlig interesse var vitenskapsmenn som var rakettforskere og spesialister i aerodynamikk, kjemiske våpen og medisin. Disse forskerne og deres familier ble i hemmelighet bragt inn i USA uten Innenriksdepartementets viten og godkjennelse. For å få dem inn i landet ble granskningsrapporter om deres krigsaktivitet hvitvasket, og innreise anbefalt av CIA. Den mest kjente av disse vitenskapsmennene var rakettforskeren Wernher von Braun.

Brorparten av forskerne, nær 500, var plassert ved *White Sands Proving Ground* i New Mexico, Fort Bliss i Texas og *U.S. Space and Rocket Center* i Huntsville i Alabama. Her arbeidet de med rakettstyring og ballistisk raketteknologi og la grunnlaget for den amerikanske romfartsorganisasjonen NASA og USAs interkontinentale rakettprogram.

## Eksterne lenker
*
Bård Torgersen

**Bård Erik Strand Torgersen** (født 12. november 1967) er en norsk forfatter, poet og musiker.

På 1980-tallet var Torgersen under pseudonymet Lord Bård, frontfigur i post-punkbandet Nemlig Hemlig, som også opptrådte under navnet Masters of Møh. På 1990-tallet var han aktiv med elektronikabandet Superskill. 

Torgersen debuterte i 2005 med romanen *Alt skal vekk*. Han har gitt ut en rekke diktsamlinger og romaner, og har alene og i samarbeid andre utgitt flere album som utforsker grensene mellom litteratur og musikk. Han har turnert og opptrådt i Norge, Europa og Japan, og utenfor Norge er han publisert i England, Tyskland, Spania og USA. 

## Bibliografi

### Romaner
* 2005: *Alt skal vekk* 
* 2007: *Det siste dyret* 
* 2009: *Maskinens uerstattelige deler* 
* 2011: *Nøytral*
* 2012: *Voksne og barn* 
* 2014: *Vær så snill* 
* 2016: *Loki* 
* 2019: *Lengter knuser slår* 
*2021: *Hvile i fred* 
*2022: *Vær stille* 
*2024: Ete jord

### Dikt
* 2008: *Bird imitator*
* 2008: *Kniv mot ord*
* 2009: *Flukten fra Europa*
* 2010: *hei horunger*
* 2013: *du bestemmer*
* 2015: *Romaner*
* 2017: *Jeg ikke dum*
* 2020: *Crowfinger*
* 2023: *Gullfinger*
* 2023: *ouou ouou aieae*
* 2025: la oss gjøre dette sammen

### Korttekster
* 2012: *Miraklene*

## Referanser


## Kilder
*Presentasjon av Bård Torgersen i Forfatterkatalogen på Forfattersentrums nettsider

## Eksterne lenker
* 

*  Bård Torgersen hos Forlaget Oktober
*  Bård Torgersen hos Flamme Forlag
*  Nemlig Hemlig  i Rockipedia
* Bård Torgersen / Dario Fariello - European Poetry Festival https://www.europeanpoetryfestival.com/norway22
Maria av Burgund

**Maria** (født 13. februar 1457, død 27. mars 1482) var hertuginne av Burgund.

## Liv og virke
### Bakgrunn
Hun tilhørte huset Valois og var eneste datter av Karl I av Burgund og hans hustru Isabella av Bourbon.

Som Karls eneste barn og arving til de rike burgundiske land var hennes hånd tidlig ettertraktet blant yngre prinser. Da hennes far falt ved beleiringen av Nancy den 5. januar 1477, var Maria ennå ikke fylt tyve. Ludvig XI av Frankrike benyttet anledningen som bød seg ved rivalens død til å ta kontroll over hertugdømmet Burgund som et len under den franske kronen, og også Franche Comté, Picardie og Artois.

Han ønsket at Maria skulle gifte seg med dauphinen Karl og dermed sikre hans arvingers krav på Nederlandene, eventuelt med makt. Maria stolte imidlertid ikke på Ludvig, og avviste den franske alliansen og vendte seg til sine nederlandske undersåtter for hjelp, noe hun fikk mot store innrømmelser. Et dokument kalt «det store privilegium» ble signert 10. februar 1477 i Gent. Ifølge privilegiet skulle provinsene Flandern, Brabant, Hainaut og Holland få tilbake det lokale selvstyret de hadde blitt fratatt av hertugen i et forsøk på å omgjøre Nederlandene til en sentralstat etter fransk mønster. Maria måtte frasi seg retten til å erklære krig, inngå fred, eller øke skattene, uten undersåttenes samtykke, og til bare å gi embeder til landenes egne innbyggere.

Så stort var hatet mot det gamle regimet at to av farens fremste rådgivere, kansler Hugonet og herr d'Humbercourt, hadde blitt henrettet i Gent til tross for den unge hertuginnens tårer.

### Ekteskap
Maria valgte nå blant de mange beilerne, og giftet seg med erkehertug Maximilian av Østerrike, den senere tysk-romerske keiser Maximilian I. Ekteskapet fant sted i Gent den 18. august 1477. Dermed kom Nederlandene under Habsburgerne, og innledet en lang periode med strid mellom Frankrike og Østerrike om kontrollen over dette området. Senere resulterte dette i den spanske arvefølgekrig (1701–14).

I Nederlandene var forholdene etterhvert blitt roligere og den franske aggresjonen kom også mer på avstand, da hertuginnen døde ved et fall fra hesten den 27. mars 1482. Ludvig benyttet anledningen, og tvang Maximilian ved traktaten i Arras i 1483 til å avstå Franche Comté og Artois, men ved traktaten i Senlis 1493 ble de byttet mot Burgund og Picardie. Denne traktaten etablerte igjen freden i Nederlandene.
 
I sitt ekteskap med Maximilian fikk hun to barn, Filip og Margarete.  I 1482 døde hun i en rideulykke. Sønnen etterfulgte henne under farens formynderskap. Maria er begravet i Vår Frues kirke i Brugge hvor også hennes far er begravet.

## Referanser


## Litteratur
* Thea Leitner: *Habsburgs Goldene Bräute. Durch Mitgift zur Macht*. Piper, München 2005, ISBN 3-492-23525-5.
* Ernst Münch: *Maria von Burgund, nebst dem Leben ihrer Stiefmutter Margarethe von York*. 2 Bde. Brockhaus, Leipzig 1832.
* Carl Vossen: *Maria von Burgund. Des Hauses Habsburg Kronjuwel*. Seewald Verlag, Stuttgart 1982, ISBN 3-512-00636-1.
* 
*
Erling Fossen

**Erling Fossen** (født 1963) er en norsk journalist, sakprosaforfatter og samfunnsviter. Han har skrevet flere bøker om emner som urbanisme og politisk teori. Fra Universitetet i Oslo har han master i samfunnsgeografi med spesialisering i bygeografi. Han var sjef for bransjeorganisasjonen Oslo Metropolitan Arena fra 2012 til 2023.

## Liv og virke
Fossen var i 1996 programleder for kulturmagasinet *[[Puck (TV-program)|Puck]]* på NRK2, før han ble journalist i *[[Morgenbladet]]*. I 2001-2007 var Fossen tilknyttet Oslo Teknopol med tittel bydoktor.   

Fossen tok i 2001 initiativ til opprettelsen av Oslo Byforum, et tverrpolitisk nettverk som jobber for Oslos beste på en rekke ulike områder. Han er i dag styreleder. Han er innleid daglig leder i Oslo Metropolitan Area en forening for byutvikling i Osloregionen.    

Fossen ledet også Oslo Byaksjon, et politisk parti som stilte liste til kommunevalget i Oslo i 2003 og i 2007. Han satt i programkomiteen til Oslo Arbeiderparti foran kommunevalget i 1995 og ledet undergruppe næringsutvikling, sysselsetting og regional styring. 

Fossen har bidratt i det offentlige ordskiftet, ofte om temaer knyttet til byutvikling, forholdet mellom by og land og urbanisme, men også om mer generelle politiske temaer. Han er ofte blitt kalte urbanist og rikssynser og har tidvis kommet med krass kritikk av bygdenorge. Han har også kommet med sterk kritikk av miljøbevegelsen som han mener driver ødeleggende skremselspropaganda om verdens klimaproblem. I desember 2008 kritiserte han i en kronikk i *[[Aftenposten]]* det han mente var ensidig dyrking av den norske motstandsbevegelsen under andre verdenskrig.

## Privatliv
Fossen er bosatt i Oslo og er gift med journalist Martine Aurdal. Han er tvillingbror av arbeidsforsker og konsulent Øystein Fossen, bror til Samlaget-redaktør Wenche Fossen og sønn av pensjonert jurist og forfatter Asbjørn Fossen.

## Bibliografi
* 1993 – *Et radikalt ja : bystatens gjenkomst i det nye Europa*
* 1994 – *Ni skritt mot en moderne stat*
* 1995 – *Marx i cyberspace*
* 1997 – *EcstaCity: innganger til en ny urbanisme*
* 2000 – *Politisk manifest 2000*
* 2000 – *Antinatur: natur som ideologi*
* 2000 – *Schpaa: Du har ikke en sjans! – Ta'n!*
* 2001 – *Norge: som det stiger frem*
* 2001 – *Eftf.: – om endringer i arbeidslivet*
* 2002 – *Miljø og menneske*
* 2005 – *Osloquiz*
* 2008 – *Osloquiz*
* 2014 – *Lange linjer - Åpne sinn. Børve og Borchsenius 125 år* (red)

## Referanser


## Eksterne lenker
*
Valen TV

***Valen TV*** er et norsk humorprogram med Kristian Valen som gikk på TVNorge i 2003. Serien består i hovedsak parodier og imitasjoner av norske TV-programmer, musikkartister og TV-personligheter. Over 20 kjente personer ble parodiert av Valen, og han spilte inn imiterte musikkvideoer av blant andre Guns N' Roses, Modern Talking, Chris Isaak, Paul Young, Bjørn Eidsvåg og Jonas Fjeld. Serien huskes kanskje best for «Flos fotballskule» (hvor han parodierer Tore André Flo) samt Rorbu-vert «Fredrik Nordnes» og den fabelfortellende gjesten «Morten Harket» (en parodi på *[[Du skal høre mye]]*). Flere av de personene han parodierte var selv gjester i studio. 

Dette var det første av en flere slike TV-serier med Kristian Valen.

Serien hadde høye seertall og ble i snitt sett av 495 000. Premieren ble sett av 666 000.

## DVD
Serien ble utgitt på DVD i 2003 og solgte 126 000 eksemplarer på knapt to år. Utgivelsen ble i 2004 tildelt «DVD-prisen» (den første DVD-produksjonen som fikk den prisen).

## Se også
**[[Valen & de etter fjøstid]]* (2006)
**[[Valens frokost-TV]]* (2009)
**[[Valens Rikskringkasting]]* (2012)
**[[Kanal Valen]]* (2014)

## Referanser
Erik av Danmark

**Erik Frederik Christian Alexander, greve av Rosenborg** (født 8. november 1890 i København, død 10. september 1950 i København) var prins av Danmark som frasa seg arveretten og ble greve av Rosenborg. Erik var barnebarn av kong Christian IX av Danmark.

Han ble født som *Hans Høyhet prins Erik av Danmark*, og var den tredje av de fire sønnene til prins Valdemar av Danmark og franskfødte prinsesse Marie av Orleans. Hans to storebrødre var prins Aage og prins Axel, mens lillebroren het prins Viggo. I tillegg hadde de fire brødrene en lillesøster, prinsesse Margrethe.

5. februar 1904 ble prins Erik og de andre barna til prins Valdemar gitt tittelen *Hans/Hennes Kongelige Høyhet prins/prinsesse av Danmark*, i stedet for å bare være *Hans/Hennes Høyhet prins/prinsesse av Danmark*. Det sies at grunnen til dette var at kong Christian IX i en tale ved prins Aages konfirmasjon ved en feiltakelse tiltalte prinsen som *kongelig høyhet*.

Prins Erik giftet seg 11. februar 1924 med canadiske Loïs Booth i Ottawa i Canada. Som følge av dette mistet prins Erik arveretten til den danske tronen, og tittelen hans ble endret til *Hans Høyhet prins Erik av Danmark, [[Greve av Rosenborg]]*. I perioden 1917–23 var Prins Erik i besittelse av Kokkedal Slot, som ligger sør for Brovst i Nordjylland.

Ekteskapet resulterte i to barn:
* Komtesse Alexandra av Rosenborg (1927&ndash;92)
* Grev Christian av Rosenborg (1932&ndash;97)

Prinsesse Loïs døde i 1941, og ni år senere døde prins Erik.

## Referanser
Petit

:*Se også [[Armando Teixeira]], kjent som «Petit».*
En **petit** er en kort, humoristisk tekst i kåserende stil i en avis. Den har en personlig og muntlig språktone. Ofte er den et fast innslag i avisen, skrevet av samme person. Ordet kommer fra det franske ordet "petit" som betyr liten.

«Petit er en kort, kommenterende, smått oppslått, helhetlig, ofte humoristisk, alltid personlig og poengtert betraktning om hva som helst», ifølge Lorentzen (1996).

Virkemidler kan være - blant mange andre - syntaks, allusjon, ordspill, parodi, ironi, dramatisering, språklige bilder, overraskende vendinger, besjeling, overdrivelse, underdrivelse, oppramsing, symmetribrudd eller muntlighet.

## Se også
*Kåseri

## Litteratur
*Ludvig Lorentzen: *Petiten*. ISBN 978-82-714-7155-2
Ricardo Lagos

**Ricardo Lagos Escobar** (født 2. mars 1938 i Santiago de Chile) er en chilensk jurist, økonom og politiker. Han var Chiles president fra 11. mars 2000 til 11. mars 2006 da han ble etterfulgt av Michelle Bachelet, landets første kvinnelige president.

Lagos var den første chilenske presidenten fra Sosialistpartiet siden Salvador Allende, som ble styrtet av Augusto Pinochet.

## Referanser


## Eksterne lenker
* 
*